钦定古今图书集成/明伦汇编/官常典/第737卷 > 戴德彝
## 钦定古今图书集成/明伦汇编/官常典/第737卷 > 戴德彝

按《明外史》本传：“德彝，奉化人。洪武二十七年进士及
第，授翰林编修，寻迁侍讲。太祖谕之曰：‘翰林虽职文
学，然既列禁近，凡国家政治得失，民生利害，当知无
不言。昔唐陆贽、崔群、李绛在翰林，皆能正言谠论，补
益当时，汝宜以古人自期’。”已，改监察御史，建文时，改
左拾遗。燕王兵起，与方、黄辈日夕谋兵事。燕王即帝
位，召见，不屈，死之。德彝死时，兄弟并从京师，嫂项家
居，闻变，度祸且族，令阖室逃去，匿德彝二子山中，毁
《戴氏族谱》，独身留家。收者至，无所得。械项至京搒掠，
终无一言，戴族遂全。福王时，赠德彝太常卿，谥“毅直。”